ประกาศกระทรวงเกษตรและสหกรณ์ เรื่อง กำหนดห้ามใช้เครื่องมือทำการประมงบางชนิดทำการประมงในที่จับสัตว์น้ำบางส่วนของจังหวัดประจวบคีรีขันธ์ ชุมพร และสุราษฎร์ธานี ภายในระยะเวลาที่กำหนด พ.ศ. 2560

ประกาศกระทรวงเกษตรและสหกรณ์
ประกาศกระทรวงเกษตรและสหกรณ์
เรื่อง
กำหนดห้ามใช้เครื่องมือทำการประมงบางชนิดทำการประมงในที่จับสัตว์น้ำบางส่วนของจังหวัด
ประจวบคีรีขันธ์ ชุมพร
และสุราษฎร์ธานี ภายในระยะเวลาที่กำหนด
พ.ศ. ๒๕๖๐
 

ตามที่กระทรวงเกษตรและสหกรณ์ได้ออกประกาศ ลงวันที่ ๒๔
มกราคม พ.ศ. ๒๕๕๐
เพื่อกำหนดห้ามใช้เครื่องมือทำการประมงบางชนิดทำการประมงในฤดูปลามีไข่ วางไข่
และเลี้ยงตัวในวัยอ่อนในที่จับสัตว์น้ำบางส่วนของจังหวัดประจวบคีรีขันธ์ ชุมพร
และสุราษฎร์ธานี ภายในระยะเวลาที่กำหนดไว้แล้ว นั้น

จากการเก็บข้อมูลทางชีววิทยา จำนวนและความหลากหลายของชนิดพันธุ์ของสัตว์น้ำที่นำขึ้นท่าในหลายปีที่ผ่านมา
ปรากฏว่ามีสัตว์น้ำในกลุ่มปลาทูได้ลดลงอย่างมีนัยสำคัญ เพื่อเป็นการสงวนพ่อ -
แม่พันธุ์สัตว์น้ำให้สามารถแพร่พันธุ์ต่อไปได้ อาศัยอำนาจตามความในมาตรา ๗๑ (๑)
แห่งพระราชกำหนดการประมง พ.ศ. ๒๕๕๘ รัฐมนตรีว่าการกระทรวงเกษตรและสหกรณ์ออกประกาศไว้
ดังต่อไปนี้

ข้อ
๑ ให้งดเว้นการใช้บังคับความในข้อ ๓
(๓) ของประกาศกระทรวงเกษตรและสหกรณ์ ลงวันที่
๒๔ มกราคม พ.ศ. ๒๕๕๐ เรื่อง กำหนดห้ามใช้เครื่องมือทำการประมงบางชนิดทำการประมงในฤดูปลามีไข่
วางไข่ และเลี้ยงตัวในวัยอ่อนในที่จับสัตว์น้ำบางส่วนของจังหวัดประจวบคีรีขันธ์
ชุมพร และสุราษฎร์ธานี ภายในระยะเวลาที่กำหนด
เป็นการชั่วคราวและให้ใช้ความต่อไปนี้แทน
(๓) เครื่องมืออวนติดตาจับปลาทุกชนิดที่ใช้ประกอบเรือกลทำการประมง
ยกเว้นการใช้เครื่องมืออวนติดตาจับปลาที่มีช่องตาอวนตั้งแต่สองนิ้วขึ้นไป
ที่ใช้ประกอบกับเรือกลที่มีขนาดต่ำกว่าสิบตันกรอสทำการประมง

ข้อ
๒ ให้ประกาศฉบับนี้
สิ้นผลใช้บังคับเมื่อพ้นกำหนดวันที่ ๑๕ พฤษภาคม ๒๕๖๐

ข้อ
๓[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ ณ วันที่ ๙
กุมภาพันธ์ พ.ศ. ๒๕๖๐
พลเอก ฉัตรชัย สาริกัลยะ
รัฐมนตรีว่าการกระทรวงเกษตรและสหกรณ์
ชวัลพร/ปริยานุช/จัดทำ
๑๔ กุมภาพันธ์
๒๕๖๐

นุสรา/ตรวจ
๒๐ มีนาคม ๒๕๖๐
































[๑] ราชกิจจานุเบกษา
เล่ม ๑๓๔/ตอนพิเศษ ๔๓ ง/หน้า ๑๗/๑๐ กุมภาพันธ์ ๒๕๖๐